সমকামিতা
বাংলা সমকামিতা শব্দটির গঠন সংস্কৃত-সঞ্জাত। সংস্কৃত শব্দ ‘সম’-এর অন্যতম অর্থ সমান অথবা অনুরূপ এবং ‘কাম’ শব্দের অন্যতম অর্থ যৌন চাহিদা, রতিক্রিয়া তথা যৌন তৃপ্তি। অতঃপর এই দুই শব্দের সংযোগে উৎপন্ন সমকামিতা শব্দ দ্বারা অনুরূপ বা সমান বা একই লিঙ্গের মানুষের (বা প্রাণীর ক্ষেত্রে অন্য প্রাণীর) প্রতি যৌন আকর্ষণকে বোঝায়।
প্রাচীন রোমে সমকামিতা
প্রাচীন রোমের সমকামিতা খুবই স্পষ্টভাবে সমকালীন পাশ্চাত্য সভ্যতার সমকামিতা থেকে ভিন্ন ধরণের। ল্যাটিন ভাষায় এমন কোনো শব্দই নেই যা সঠিকভাবে "সমকামিতা"(Homosexual) বা "ভিন্নকামিতা" (Heterosexual) কে প্রকাশ করতে পারে। প্রাচীন রোমের যৌনতায় ছিল বৈপরীত্য। একদিকে যেমন ছিল পুরুষত্ব,প্রভাবশালীতা,সক্রিয়তা তেমনি অপরদিকে ছিল স্ত্রী-সুলভ বিনয়ীতা,নিষ্ক্রিয়তা আর দাসত্ব। রোমান সমাজ ছিল পুরুষ-শাসিত যেখানে সমাজে পুরুষেরা ছিল স্বাধীন আর নারীরা অধীন। রোমান সমাজে পুরুষদের যেমন ছিল রাজনৈতিক অধিকার তেমনি ছিল পরিবার শাসনের অধিকার। রোমের পুরুষেরা নিজেদেরকে "পূণ্যবান" বা "মূল্যবোধসম্পন্ন" হিসেবে মনে করতো। রোমে পুরুষের এই বিজয়ী মনোভাব আর নারীদের পুরুষ-পূজাই জন্ম দেয় সমকামিতার।